5 จังหวัด ได้รับผลกระทบจากวาตภัย เร่งสำรวจความเสียหายโดยด่วนแล้ว
กรมป้องกันและบรรเทาสาธารณภัย รายงานมีพื้นที่ได้รับผลกระทบจากวาตภัยรวม 5 จังหวัด เร่งสำรวจความเสียหาย รวมถึงให้การช่วยเหลือผู้ประสบภัย โดยด่วนแล้ว นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า เมื่อวันที่ 16 กุมภาพันธ์ที่ผ่านมา มีพื้นที่ได้รับผลกระทบจากวาตภัย รวม 5 จังหวัด 11 อำเภอ 21 ตำบล 47 หมู่บ้าน บ้านเรือนประชาชนเสียหาย 246 หลัง ได้แก่ แพร่ สุโขทัย พะเยา กำแพงเพชร และชัยภูมิ พร้อมประสานจังหวัด หน่วยทหาร องค์กรปกครองส่วนท้องถิ่นและหน่วยงานที่เกี่ยวข้อง เร่งให้การช่วยเหลือผู้ประสบภัยในเบื้องต้น โดยแจกจ่ายเครื่องอุปโภคบริโภค กระเบื้องมุงหลังคาและวัสดุอุปกรณ์ซ่อมแซมบ้านเรือนแก่ผู้ประสบภัยโดยด่วนแล้ว รวมถึงจัดเจ้าหน้าที่สำรวจ ประเมินและจัดทำบัญชีข้อมูลความเสียหายเพื่อดำเนินการช่วยเหลือตามระเบียบกระทรวงการคลังฯ ทั้งการชดเชยความเสียหายของบ้านเรือนเป็นวัสดุก่อสร้าง หรือจ่ายเงินช่วยเหลือตามความเหมาะสม ประชาชน ที่ได้รับผลกระทบจากวาตภัย สามารถติดต่อขอความช่วยเหลือได้ทางสายด่วนนิรภัย 1784 ตลอด 24 ชั่วโมง